[{"text_idx": "#000000", "text": "Lina peetakse vanimaks tekstiilitaimeks, millest kooti kangast juba ligikaudu 8000 aastat tagasi. Keskaja Euroopas oli lina ro\u0303ivaste valmistamisel ko\u0303ige ta\u0308htsam kiud. Eestiski on linal pikk ajalugu \u2013 siin on kiulina kasvatatud juba 3000 aastat. Eesti taluperes valmistati linast ro\u0303ivaid, voodipesu, ka\u0308tera\u0308tte ja muid kodutekstiile. Rannarahvas valmistas linast purjeriiet ja tugevaid ko\u0308isi. Linakasvatamisega seostus vanarahval palju uskumusi \u2013 na\u0308iteks lasid naised vastlapa\u0308eval liugu, et lina kasvaks pikk ja annaks head saaki. Mida pikem liug, seda pikemad linad!"}, {"text_idx": "#000002", "text": "Lina on siniste o\u0303itega u\u0308heaastane taim, mis kasvab peaaegu ko\u0303ikjal maailmas. Linakiudu saadakse linataime vartest, seeto\u0303ttu kuulub lina varrekiudude hulka. Linakiud on umbes sama pikad kui linataime varred. Seeto\u0303ttu so\u0303ltub kiu kvaliteet taime kasvamisest \u2013 mida pikemaks kasvab lina, seda pikemad ja u\u0308htlasemad on sellest saadud kiud. Linatootjad on na\u0308iteks USA, Venemaa, Hiina ja mitmed Euroopa riigid."}, {"text_idx": "#000003", "text": "Kui puuvilla puhul on kiu ka\u0308ttesaamine vo\u0303rdlemisi lihtne, siis linakiud on ko\u0303vasti varre ku\u0308ljes kinni ning nende kasutamiseks tuleb palju vaeva na\u0308ha. Ta\u0308napa\u0308eval on linasaagi koristamiseks ja kiu to\u0308o\u0308tlemiseks olemas masinad, kuid vanasti tehti ko\u0303ik to\u0308o\u0308d ka\u0308sitsi."}, {"text_idx": "#000004", "text": "Linasaaki koristati su\u0308gisel, kui linao\u0303ie asemele tekkinud kuprad olid pruuniks muutunud ja seemned nende sees valminud. Lina kitkuti u\u0308les koos juurtega, seoti kimpudeks ja ja\u0308eti po\u0303llule kuivama. Seeja\u0308rel kimpe kupardati ehk to\u0303mmati la\u0308bi kammi meenutava linaraatsi, et kuprad varte ku\u0308ljest eemaldada. Seemned koguti kokku, et ja\u0308rgmisel kevadel taas maha ku\u0308lvata. Pa\u0308rast kuparde eemaldamist tuli lina leotada, et puitunud varreosad kiu ku\u0308ljest lahti tuleksid."}, {"text_idx": "#000005", "text": "Lina leotamiseks olid va\u0308ikesed linaleotiigid, samuti tehti seda jo\u0303gedes ja ja\u0308rvedes. Peale leotamist kuivatati lina pa\u0308ikese ka\u0308es. Kuivanud lina lo\u0303ugutati ehk linavarsi muljuti ja murti, et puitunud osad eemalduksid. Lina ropsimise ka\u0308igus eemaldati kiu ku\u0308ljest lahtised varreosad ehk linaluud. Selle to\u0308o\u0308 jaoks olid eraldi puidust ropsimo\u0303o\u0303gad. Harjamisel to\u0303mmati linakiud esmalt la\u0308bi ja\u0308medamate, siis la\u0308bi tihedamate piidega linaharja. Nii eraldati lu\u0308hemad kiud pikematest. Viimaks lina kammiti, et ka\u0308tte saada ko\u0303ige ilusamad ja pikemad kiud. Alles seeja\u0308rel sai linakiudu lo\u0303ngaks ketrama hakata. Ja\u0308rgnes veel kangakudumine ja kangaste valgeks pleegitamine."}, {"text_idx": "#000006", "text": "Vaata videost, kuidas linataimest lo\u0303ng saab:"}, {"text_idx": "#000007", "text": "Lu\u0308hemaid varresodiga segunenud kiude nimetati takuks. Sellest tehti kotiriiet, ja\u0308medamat pu\u0308ksiriiet, no\u0308o\u0308ri ja ko\u0308isi. Peenemast linast tehti ro\u0303iva- ja sisustuskangaid."}, {"text_idx": "#000008", "text": "Linakiu loomulik va\u0308rv on hallikaspruun. Valgete ja va\u0308rviliste kangaste saamiseks tuleb kiudu pleegitada ja va\u0308rvida."}, {"text_idx": "#000009", "text": "Kuna lina tootmine on aegano\u0303udev ja to\u0308o\u0308mahukas, on ka selle hind puuvillast ko\u0303rgem. Lina ta\u0308htsus langes, kui to\u0308o\u0308stuse areng muutis puuvilla tootmise lihtsamaks ja odavamaks.\nLina kasvatamine on puuvillakasvatusest keskkonnaso\u0303bralikum, sest selleks kulub va\u0308hem vett ning kasutatakse va\u0308hem kemikaale. Linataim on kasvutingimuste osas puuvillast va\u0308heno\u0303udlikum ning kasvab ka po\u0303hjamaises kliimas. Lisaks on linane kiud puuvillast tugevam, misto\u0303ttu peavad linased asjad va\u0308ga kaua vastu."}, {"text_idx": "#000011", "text": "Linakiud sobib selliste esemete valmistamiseks, mis peavad olema tugevad, imama ha\u0308sti niiskust, o\u0303hku la\u0308bi laskma ja mitte venima. Linasest tehakse suvero\u0303ivaid, ko\u0308o\u0308gira\u0308tikuid, voodipesu, maalimislo\u0303uendeid ja palju muud."}, {"text_idx": "#000013", "text": "Kiu saamiseks kasvatatakse ka teisi po\u0303nevaid taimi. Uuri la\u0308hemalt, milliseid!"}]